Masallacin da JIBWIS ta gina a Ibadan
Malamin ya yi wannan kira ne cikin Hudubar da ya karanta a ranar Juma’a da ta wuce a wajen taron addua’r bude sabon masallacin da kungiyar ta kashe fiye da Naira miliyan 38 wajen ginawa a Unguwar Sabo.
daruruwan musulmi a birnin Ibadan da kewaye ne suka halarci taron addu’ar fara yin salloli 5 na kowace rana da sallar juma’a a cikin sabon masallacin mai hawan bene biyu.
Hudubar da Sheikh Sani Haruna ya yi a wannan rana ya mayar da hankali ne a game da muhimmanci da amfanin yawaita godiya ga Allah (SWT) a kowane irin hali mutum yake ciki. Ya ce, “wannan rana ce ta farin ciki kamar kowace rana domin Allah Ya kawo mu lokacin da za mu shiga cikin wannan masallaci domin bautar Ubangiji.”
Malamin ya nemi al’ummar musulmi a ko’ina suke a duniya su taya kungiyar JIBWIS ta Jihar Oyo murnar ganin wannan rana da aka fara yin ibadar Allah a cikin sabon masallacin da ta gina. Ya tunatar da musulmi a game da muhimmancin masallaci wanda ya ce, ba salla kadai ake yi a ciki ba domin wuri ne na gudanar da dukkan abubuwan da suka shafi rayuwar musulmi a kan lalubo hanyar gina addinin musulunci.
Ya ambaci sunayen wasu mutane wadanda ya ce su ne a kan gaba da suka sadaukar da dukiyarsu da bayar da muhimman shawara da hikimarsu da yin amfani da karfin jikinsu wajen bayar da gudunmawa a zango na farko da aka fara fafutukar aikin gina wannan masallaci shekaru 7 da da suka wuce.
Ya yi masu addu’o’in rokon Allah Ya saka masu da alheri. Su ma wadanda suka bayar da gudunmawar kudi ‘yan kalilan an yi masau irin wannan addu’a ta fatan alheri.
Babban bako Sarkin Hausawan Ibadan Alhaji Ahmed dahiru Zungeru shi ne ya jagoranci wasu shugabannin al’umma zuwa wajen taron bude masallacin da aka gudanar a karkashin jagorancin Shugaban kungiyar Izalatul Bidi’ah Wa Ikamatus Sunnah reshen Jihar Oyo Alhaji Salisu Abdullahi.